
МОТИВИ
към проект на Наредба за изменение и допълнение на Наредба № 5 за определянето и администрирането на местните такси и цени на услуги, предоставяни на физически и юридически лица на територията на община Две могили, област Русе
І. Причини, налагащи приемането на изменението на подзаконовите нормативни актове:
Предмет на предлаганото допълнение на подзаконови нормативни актове от компетентността на Общински съвет Две могили е Наредба № 5 за определянето и администрирането на местните такси и цени на услугите, предоставени на физически и юридически лица на територията на Община Две могили, област Русе.
В Държавен вестник, бр. 70 от 20.08.2024 г. е обнародван Закон за въвеждане на еврото в Република България (по-долу ЗВЕРБ, „Закона“). Приемането му е логична фаза в осъществяването на стратегическата цел на държавата за присъединяване към еврозоната, а и в цялостното осъществяване на евроинтеграционните процеси в страната. С приемането на ЗВЕРБ е зададена правната рамка, която осигурява сигурност за гладко и ефективно преминаване от лева в евро. Един от основните принципи, които Законът адресира при въвеждане на единната европейска валута в Република България е принципът на приемственост и автоматично превалутиране на суми от левове в евро. Този принцип е залегнал в основата на Регламент (ЕО) 974/98 и най-общо се основава на две положения: На първо място, стойностите, посочени в левове в съществуващите правни инструменти (каквито са и подзаконовите нормативни актове на общинските съвети), се считат за стойности в евро при прилагане на официалния валутен курс и правилата за превалутиране и закръгляване. Неотменимо фиксираният курс на лева към еврото е определен в Регламент (EО) № 2866/98 на Съвета от 31 декември 1998 г. относно валутните курсове към еврото на валутите на държавите-членки, които приемат еврото (ОВ, L 359/1 от 31 декември 1998 г.), но следва да се отбележи, че същият се поддържа вече четвърт век, благодарение на фиксирането на курса на лева към германската марка. Сегашният фиксиран курс (1,95583) е потвърден, както в Националния план за въвеждане на еврото в Република България, така и в Решение на Народното събрание от октомври 2022 г. На второ място – позоваванията в правните инструменти на лева без посочване на стойността, следва да се считат за позовавания на евро. Дейността по подготовката за въвеждане на еврото е мащабен процес, който изисква изменения и в подзаконовата нормативна рамка, поради което със Закона са предвидени съответните делегации за това. Съгласно §6 от Преходни разпоредби на Закона за въвеждане на еврото в Република България се вменява задължение на местните власти да приемат в 6-месечен срок от влизането в сила на този закон, изменения и допълнения в подзаконови нормативни актове, във връзка с въвеждане на еврото като парична единица на Република България. Съгласно чл. 12 и чл.13 от ЗВЕРБ, превалутирането от левове в евро се извършва, като числовата стойност в левове се раздели на пълната числова стойност на официалния валутен курс, изразен с шест цифри с всичките пет знака след десетичната запетая. Официалният валутен курс не се закръглява или съкращава при извършването на превалутирането. След превалутиране получената сума се закръглява до втория знак след десетичната запетая на базата на третия знак след десетичната запетая в съответствие със следното математическо правило за закръгляване: 1. Когато третият знак след десетичната запетая е по-малък от пет, вторият знак след десетичната запетая остава непроменен; 2. Когато третият знак след десетичната запетая е равен на или по-голям от пет, вторият знак след десетичната запетая се увеличава с една единица. Посочените в подзаконовите нормативни актове стойности на размера на местните такси и цени на услугите, предоставени на физически и юридически лица, глоби, имуществени санкции и др. след датата на въвеждане на еврото в Република България следва да се посочват в евро, т.е. посочените им размери следва да се превалутират автоматично в евро, като се спазят правилата за превалутиране и закръгляване, без да се поставят лицата в по-неблагоприятно положение. Законът за въвеждане на еврото в Република България поставя изискването за период от 12 месеца след въвеждане на еврото като официална парична единица в България, всички цени да се посочват едновременно в лева и евро. 
От друга страна през последните години се наблюдава настъпването на множество обществено-икономически, политически, социални и нормативни промени. В тази връзка възниква необходимостта от конкретна промяна /минимално повишаване/ на местните такси и цени на услуги. Актуализирането на цените на таксите и услугите се налага, за да се обезпечат всички преки и непреки разходи, предвид вида и обема на извършваните дейности. Местните такси в Община Две могили не са увеличавани от 2016 година насам. Към настоящия момент се наблюдава дисбаланс между ниския размер на таксата и действителните разходи за извършване на услугата, като целта на настоящото изменение е да се избегне това. В допълнение към горното е изготвена Финансова обосновка към проекта за изменение и допълнение на Наредба № 5 за определянето и администрирането на местните такси и цени на услуги, предоставяни на физически и юридически лица на територията на община Две могили, област Русе (Приложение №1), която отразява разходната част при формиране на  услугата. 
Освен това някои от предлаганите от Община Две могили услуги са отпаднали поради изменения в нормативната уредба, което налага и отмяната им в Наредба №5 на Общински съвет Две могили. За по-лесно прилагане на Наредбата от страна на служителите на общинска администрация и за улеснение на гражданите на територията на Община Две могили с предлаганите изменения се създават приложения към текстове от наредбата, съдържащи таблици с наименованието и цената на услугата. 
II. Цели, които се поставят:
Привеждане на разпоредбите на наредбата в съответствие с изискванията, правилата и принципите, заложени в Закона за въвеждане на еврото в Република България. Повишаване прозрачността и информираността на гражданите за процеса на приемане на единната европейска валута в страната и неговите отражения в местните отношения. 
Привеждане на Наредбата в съответствие с нормативните и обществено-икономически промени в страната. Възстановяване на пълните разходи по предоставяните услуги. Постигане на по-голяма справедливост при определяни и заплащане на местните такси.
III. Финансови и други средства, необходими за прилагане на новата нормативна уредба:
За прилагане на измененията на нормативната уредба, предвидени в Наредба № 5 за определянето и администрирането на местните такси и цени на услугите, предоставени на физически и юридически лица на територията на Община Две могили не е необходимо разходването на повече от предвидените финансови средства в бюджета на Общината.
IV. Очаквани резултати от прилагането:
1. С приемането на направените промени на действащите към момента Наредбата № 5 за определянето и администрирането на местните такси и цени на услугите, предоставени на физически и юридически лица, ще бъде приведена в съответствие - местната подзаконовата нормативна уредба с разпоредбите на нормативния акт от по–висока степен.
2. Подобряване процесите по предоставяне на административни услуги и дигитализиране на процесите и качеството на обслужване на гражданите и на организациите;
3. Повишаване прозрачността и информираността за процеса на приемане на единната европейска валута в страната и постигне ефективност и правна съвместимост.
4. Актуализиране на нормативната база, отнасяща се до прилаганите местни услуги и техните такси и цени.
5. Възстановяване на разходите на Община Две могили по предоставяните услуги.
6. Постигане на по-голяма справедливост при определяне и заплащане на местните такси.

V. Анализ за съответствие с правото на Европейския съюз
 Европейското законодателство е изградено върху водещите принципи на откритост, публичност и граждански контрол върху дейността на местните власти, което съответства на целите, поставени с предлагания проект. Доколкото настоящия проект има за предмет подзаконов нормативен акт, който подлежи на приемане от Общински съвет Две могили като орган на местно самоуправление, то приложими са разпоредбите на „Европейската харта за местното самоуправление”. В тази връзка проектът е съобразен със Закона за нормативните актове и е съобразен с европейското законодателство-Регламент (ЕО)№1082/2006 г. на Европейския парламент и на Съвета и Европейската харта за местно самоуправление, както и с разпоредбите и целите на националното и местно законодателство. При изработването на настоящия нормативен акт са взети предвид основополагащите принципи на правото на Европейския съюз.

